作者:吳潛
標題:賀新郎
內容:一笑春無語。但園林、陰陰綠樹，老紅三數。底事東風猶自妒，片片狂飛亂舞。便燕懶、鶯殘初起。芍藥荼䕷還又是，仗何人、說與司花女。將歲月，浪如許。悠悠倦客停江渚。寄扁舟、浮雲蕩月，棹煙帆雨。留得閒言閒語在，可是卿卿記取。待盡把、愁腸說與。泛梗浮萍無定準，怕吳鱗、楚雁成離阻。歌未了，恨如縷。